Document ID: 32004R1712

KOMISJONI MÄÄRUS (EÜ) nr 1712/2004,
30. september 2004,
millega kehtestatakse üleminekumeetmed seoses ühepoolsete üleminekumeetmete vastuvõtmisega teatavate töödeldud põllumajandussaaduste Bulgaariasse eksportimise osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse 6. detsembri 1993. aasta nõukogu määrust (EÜ) nr 3448/93, milles sätestatakse põllumajandussaaduste töötlemisel saadud teatavate kaupadega kauplemise kord, (1) eriti selle artikli 8 lõiget 3,
ning arvestades järgmist:
(1)
Ühendus sõlmis hiljuti töödeldud põllumajandussaadusi käsitleva kaubanduskokkuleppe Bulgaariaga, et valmistada ette riigi ühinemist ühendusega. Kokkuleppega nähakse ette soodustused, mis ühenduse poolt hõlmavad teatavate töödeldud põllumajandussaaduste eksporditoetuste kaotamist.
(2)
Nõukogu 24. septembri 2004. aasta määrusega (EÜ) nr 1676/2004, millega võetakse vastu ühepoolsed üleminekumeetmed seoses teatavate Bulgaariast pärit töödeldud põllumajandussaaduste impordiga ja teatavate põllumajandussaaduste ekspordiga Bulgaariasse (2) nähakse ette ühepoolne alus asutamislepingu I lisas nimetamata põllumajandussaaduste eksporditoetuste kaotamiseks alates 1. oktoobrist 2004 nende eksportimisel Bulgaariasse.
(3)
Vastutasuks eksporditoetuste kaotamise eest, nagu on ette nähtud määrusega (EÜ) nr 1676/2004, kohustus Bulgaaria valitsus omalt poolt kohaldama vastastikust impordi sooduskorda mõlema riigi territooriumile kaupade importimisel, juhul kui asjaomased kaubad on varustatud ekspordideklaratsiooni koopiaga, mis sisaldab erimärget selle kohta, et need kaubad ei ole eksporditoetuste jaoks kõlblikud. Kõnealuse tõendi puudumise korral kohaldatakse tollimaksu täies ulatuses.
(4)
Pärast määruse (EÜ) nr 1676/2004 jõustumist ei ole kaubad, millele ettevõtjad on taotlenud toetusesertifikaate vastavalt komisjoni 13. juuli 2000. aasta määrusele (EÜ) nr 1520/2000 (milles sätestatakse teatavate asutamislepingu I lisas loetlemata kaupadena eksporditavate põllumajandussaaduste eksporditoetuste andmise korra ühised üksikasjalikud rakenduseeskirjad ja nende toetussummade kinnitamise kriteeriumid), (3) Bulgaariasse eksportimisel enam eksporditoetuse jaoks kõlblikud.
(5)
Tuleks lubada toetussertifikaatide summasid vähendada ja vastavaid tagatisi võrdeliselt vabastada, kui ettevõtjad tõendavad siseriiklikule pädevale asutusele, et määruse (EÜ) nr 1676/2004 jõustumine on mõjutanud nende toetusetaotlusi. Toetussertifikaadi summa vähendamise ja vastava tagatise võrdelise vabastamise taotluste hindamisel peaks siseriiklik pädev asutus kahtluse korral eelkõige arvesse võtma nõukogu 21. detsembri 1989. aasta määruse 4045/89/EMÜ (Euroopa Põllumajanduse Arengu- ja Tagatisfondi tagatisrahastu rahastamissüsteemi kuuluvate toimingute kontrollimise kohta liikmesriikide poolt ning direktiivi 77/435/EMÜ kehtetukstunnistamise kohta) (4) artikli 1 lõikes 2 viidatud dokumente, ilma et see piiraks nimetatud määruse muude sätete kohaldamist.
(6)
Administratiivsetel põhjustel on asjakohane sätestada, et toetussertifikaadi summa vähendamise ja tagatise vabastamise taotlused esitataks lühikese aja jooksul ning heakskiidetud vähendustest teavitataks aegsasti komisjoni, et oleks võimalik neid arvesse võtta alates 1. detsembri 2004 kasutatavate toetussertifikaatide summa kindlaksmääramisel vastavalt määrusele (EÜ) nr 1520/2000.
(7)
Seoses sellega, et määruses (EÜ) nr 1676/2004 kehtestatud ühepoolsed üleminekumeetmed jõustuvad 1. oktoobril 2004, peaks käesolev määrus jõustuma selle avaldamisele järgneval päeval.
(8)
Käesolevas määruses sätestatud meetmed on kooskõlas asutamislepingu I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Kaupu, mille osas eksporditoetused on määrusega (EÜ) nr 1676/2004 kaotatud, võib Bulgaariasse importida tollimaksuvabalt või kvootide piires tollimaksuvabalt või vähendatud tollimaksuga, kui vastavatele kaupadele on lisatud ekspordideklaratsiooni nõuetekohaselt täidetud eksemplar, mille lahtris 44 on järgmine märge:
“Eksporditoetus: 0 EUR/määrus (EÜ) nr 1676/2004”.
Artikkel 2
1. Määruse (EÜ) nr 1520/2000 alusel välja antud toetussertifikaatide summasid võib eksporditavate kaupade osas, mille eksporditoetused on määrusega (EÜ) nr 1676/2004 kaotatud, vähendada huvitatud isiku taotlusel käesoleva artikli lõikes 2 sätestatud tingimustel.
2. Toetussertifikaadi summa vähendamiseks peavad lõikes 1 esitatud sertifikaatide taotlused olema esitatud enne määruse (EÜ) nr 1676/2004 jõustumist ja nende kehtivusaeg peab lõppema 30. septembriks 2004 või hiljem.
3. Sertifikaadi summat vähendatakse summa võrra, mille ulatuses huvitatud isik ei saa pärast määruse (EÜ) nr 1676/2004 jõustumist eksporditoetusi nõuda, nagu on tõendatud siseriiklikule pädevale asutusele.
Pädev asutus annab kahtluse korral hinnangu eelkõige määruse (EMÜ) nr 4045/89 artikli 1 lõikes 2 osutatud äridokumentide põhjal.
4. Vastav tagatis vabastatakse võrdeliselt kõnealuse vähendusega.
Artikkel 3
1. Artiklis 2 sätestatud läbivaatuseks tuleb taotlused siseriiklikule pädevale asutusele esitada hiljemalt 7. novembriks 2004.
2. Liikmesriigid teavitavad komisjoni hiljemalt 14. novembriks 2004 summadest, mille osas on vähendused käesoleva määruse artikli 2 lõike 3 alusel heaks kiidetud. Teatavakstehtud summasid võetakse arvesse selle summa kindlaksmääramisel, mille ulatuses võib välja anda enne 1. detsembril 2004 kasutatavaid toetussertifikaate.
Artikkel 4
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. september 2004

Labels: 3
15
18
6